Official Journal L 130 , 12/05/2001 P. 0033 - 0034



Komisijas Direktīva 2001/31/EK (2001. gada 8. maijs), ar ko tehnikas attīstībai pielāgo Padomes Direktīvu 70/387/EEK par mehānisko transportlīdzekļu un to piekabju durvīm (Dokuments attiecas uz EEZ) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes Direktīvu 70/156/EEK (1970. gada 6. februāris) par dalībvalstu tiesību aktu tuvināšanu attiecībā uz mehānisko transportlīdzekļu un to piekabju tipa apstiprinājumu[1], kurā jaunākie grozījumi izdarīti ar Eiropas Parlamenta un Padomes Direktīvu 2000/40/EK [2], un jo īpaši tās 13. panta 2. punktu, ņemot vērā Padomes Direktīvu 70/387/EEK (1970. gada 27. jūlijs) par dalībvalstu tiesību aktu tuvināšanu attiecībā uz mehānisko transportlīdzekļu un to piekabju durvīm [3], kurā jaunākie grozījumi izdarīti ar Komisijas Direktīvu 98/90/EK [4], un jo īpaši tās 3. pantu, tā kā: (1) Direktīva 70/387/EEK ir viena no atsevišķajām direktīvām par Kopienas tipa apstiprināšanas procedūru, kas noteikta ar Direktīvu 70/156/EEK. Tādējādi Direktīvā 70/156/EEK iekļautie noteikumi par transportlīdzekļu sistēmām, detaļām un atsevišķām tehniskām vienībām attiecas uz šo Direktīvu. (2) Ar Direktīvu 98/90/EK ir ieviestas prasības par kabīnes pakāpienu un rokturu konstrukciju, lai palielinātu to personu drošību, kas iekāpj un izkāpj no konkrētu smago kravu transportlīdzekļu vadītāja nodalījuma. (3) Konkrētas kabīņu konstrukcijas, kas jau laistas tirgū, neatbilst īpašajām prasībām, kuras ieviestas ar Direktīvu 98/90/EK, kaut arī to drošības pakāpi uzskata par līdzvērtīgu. Tāpēc jāturpina uzlabot tehniskās prasības, lai šādas kabīņu konstrukcijas atļautu. (4) Šajā direktīvā paredzētie pasākumi ir saskaņā ar atzinumu, ko sniegusi ar Direktīvu 70/156/EEK izveidotā Komiteja pielāgošanai tehnikas attīstībai, IR PIEŅĒMUSI ŠO DIREKTĪVU. 1. pants Direktīvas 70/387/EEK III pielikumu groza saskaņā ar šīs direktīvas pielikumu. 2. pants 1. Dalībvalstis no 2001. gada 1. oktobra ar transportlīdzekļu durvīm saistītu iemeslu dēļ nevar: - atteikt EK tipa apstiprinājuma vai valsts tipa apstiprinājuma piešķiršanu kāda tipa transportlīdzeklim vai - aizliegt transportlīdzekļa pārdošanu, reģistrāciju vai nodošanu ekspluatācijā, ja transportlīdzekļi atbilst ar šo direktīvu grozītās Direktīvas 70/387/EEK prasībām. 2. No 2001. gada 1. decembra dalībvalstis: - vairs nepiešķir EK tipa apstiprinājumu un - var atteikt valsts tipa apstiprinājuma piešķiršanu jauna tipa transportlīdzeklim durvju dēļ, ja nav izpildītas ar šo direktīvu grozītās Direktīvas 70/387/EEK prasības. 3. pants 1. Dalībvalstīs stājas spēkā normatīvi un administratīvi akti, kas vajadzīgi, lai vēlākais līdz 2001. gada 30. septembrim izpildītu šīs direktīvas prasības. Par to dalībvalstis tūlīt informē Komisiju. Kad dalībvalstis pieņem šos noteikumus, tajos ietver atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka, kā izdarīt šādas atsauces. 2. Dalībvalstis dara Komisijai zināmus to tiesību aktu galvenos noteikumus, ko tās pieņēmušas jomā, uz kuru attiecas šī direktīva. 4. pants Šī direktīva stājas spēkā divdesmitajā dienā pēc publicēšanas Eiropas Kopienu Oficiālajā Vēstnesī. 5. pants Šī direktīva ir adresēta dalībvalstīm. Briselē, 2001. gada 8. maijā Komisijas vārdā - Komisijas loceklis Erkki Liikanen PIELIKUMS Direktīvas 70/387/EEK III pielikumu groza šādi: 1. Ar šādu teikumu papildina 1.2. punktu: "Pēdējo prasību nepiemēro attiecībā uz attālumu starp augstāko pakāpienu un kabīnes durvīm." 2. Minētā pielikuma 1.3. punkta septīto ievilkumu aizstāj ar šādu ievilkumu: "- divu blakus esošu pakāpienu gareniskā pārklāšanās (J) vienā posmā vai gareniskā pārklāšanās starp augstāko pakāpienu un kabīnes durvīm ... 200 mm." 3. Minētā pielikuma 2.2.3. punkta ievaddaļu aizstāj ar šādu ievaddaļu: "Turklāt minimālais attālums P starp margas(-u) vai rokturu, vai līdzvērtīgu turekļu augšējo malu un vadītāja nodalījumu ir: ...". [1] OV L 42, 23.2.1970., 1. lpp. [2] OV L 203, 10.8.2000., 9. lpp. [3] OV L 176, 10.8.1970., 5. lpp. [4] OV L 337, 12.12.1998., 29. lpp.